b'\n_START_ARTICLE_\nMax Hoffmann\n_START_SECTION_\nVojna karijera\n_START_PARAGRAPH_\nMax Hoffmann ro\xc4\x91en je 25. sije\xc4\x8dnja 1869. u Hombergu an der Efzeu. Sin je Juliusa Hoffmann, ina\xc4\x8de okru\xc5\xbenog suca, i Charlotte Friedrike Alwine Hoffmann. Hoffmann je od 1879. do 1887. godine poha\xc4\x91ao srednju \xc5\xa1kolu u Nordhausenu, da bi nakon toga kao kadet poha\xc4\x91ao carsku vojnu akademiju u Neisseu. Od 1898. poha\xc4\x91a Prusku vojnu akademiju, da bi nakon zavr\xc5\xa1etka iste idu\xc4\x87ih \xc5\xa1est godina proveo kao vojni ata\xc5\xa1e u Sankt Peterburgu. Hoffmann od 1899. godine slu\xc5\xbei kao sto\xc5\xbeerni \xc4\x8dasnik u ruskom odjelu Glavnog sto\xc5\xbeera, te postaje stru\xc4\x8dnjak za ruska vojna pitanja. U Glavnom sto\xc5\xbeeru Hoffmann slu\xc5\xbei sve do 1904. kada je pridru\xc5\xbeen japanskoj armiji u Mand\xc5\xbeuriji kao njema\xc4\x8dki vojni izaslanik i promatra\xc4\x8d u Rusko-japanskom ratu. U rujnu 1907. Hoffmann je promaknut u bojnika, nakon \xc4\x8dega slu\xc5\xbei u mornari\xc4\x8dkoj akademiji kao predava\xc4\x8d i instruktor. Pred po\xc4\x8detak Prvog svjetskog rata u sije\xc4\x8dnju 1914. Hoffmann je unaprije\xc4\x91en u potpukovnika.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata Hoffmann je imenovan zamjenikom na\xc4\x8delnika sto\xc5\xbeera 8. armije kojom je zapovijedao Maximilian von Prittwitz, a kojemu je na\xc4\x8delnik sto\xc5\xbeera bio Georg von Waldersee. Njema\xc4\x8dka 8. armija se jedina od svih njema\xc4\x8dkih armija nalazila na Isto\xc4\x8dnom boji\xc5\xa1tu, te joj je zadatak bio da sprije\xc4\x8di prodor ruskih snaga u Isto\xc4\x8dnu Prusku, prije nego \xc5\xa1to se njema\xc4\x8dka vojska na Zapadnom boji\xc5\xa1tu, sukladno Schlieffenovom planu, ne obra\xc4\x8duna sa francuskom vojskom. Ruska vojska se me\xc4\x91utim, mobilizirala ranije nego \xc5\xa1to se o\xc4\x8dekivalo, te je nakon Bitke kod Gumbinnena po\xc4\x8dela prodirati u Isto\xc4\x8dnu Prusku. Prittwitz je 20. kolovoza 1914. odlu\xc4\x8dio povu\xc4\x87i 8. armiju sve do rijeke Visle \xc4\x8dime bi napustio ve\xc4\x87i dio Isto\xc4\x8dne Pruske, te je o tom obavijestio na\xc4\x8delnika Glavnog sto\xc5\xbeera Helmutha von Moltkea. Takav plan nije na\xc5\xa1ao na odobravanje niti kod Glavnog sto\xc5\xbeera u \xc4\x8dijim je redovima velik dio \xc4\x8dasnika bio upravo iz Isto\xc4\x8dne Pruske, a niti kod Hoffmanna. Hoffmann je uspio idu\xc4\x87i dan nagovoriti Prittwitza da povu\xc4\x8de naredbu o povla\xc4\x8denju i prihvati njegov plan o protunapadu, ali je za sudbinu Prittwitza to bilo prekasno. Prittwitza je njema\xc4\x8dki Glavni sto\xc5\xbeer smijenio, te na njegovo mjesto postavio Paula von Hindenburga i Ericha Ludendorffa kao na\xc4\x8delnika sto\xc5\xbeera._NEWLINE_Hindenburg i Ludendorff su nakon stupanja na du\xc5\xbenost odobrili Hoffmannov plan o protunapadu, nakon \xc4\x8dega je njema\xc4\x8dka vojska izvojevala veliku pobjedu u Bitci kod Tannenberga u kojoj je okru\xc5\xbeena i potpuno uni\xc5\xa1tena ruska 2. armija. Hoffmann je sudjelovao u planiranju i njema\xc4\x8dke pobjede u Prvoj bitci na Mazurskim jezerima u kojoj su njema\xc4\x8dke snage nanijele te\xc5\xa1ke gubitke ruskoj 1. armiji. Zajedno sa Hindenburgom i Ludendorffom Hoffmann je slu\xc5\xbeio sve do kolovoza 1916. kada je Hindenburg zamijenio Ericha von Falkenhayna na mjestu na\xc4\x8delnika Glavnog sto\xc5\xbeera, dok je Ludendorff bio imenovan njegovim zamjenikom. Hoffmann je pak unaprije\xc4\x91en u pukovnika, te je postao na\xc4\x8delnikom sto\xc5\xbeera Zapovjedni\xc5\xa1tva Istoka (Oberbefehlshaber Ost) na \xc4\x8dijem \xc4\x8delu je sada bio princ Leopold Bavarski koji je na tom mjestu zamijenio Hindenburga._NEWLINE_U listopadu 1917. Hoffmann je unaprije\xc4\x91en u general bojnika, te kao predstavnik Glavnog sto\xc5\xbeera sudjeluje u mirovnim pregovorima s Rusima u Brest-Litovsku. Njema\xc4\x8dki car je Hoffmana smatrao glavnim poznavateljem prilika na Isto\xc4\x8dnom boji\xc5\xa1tu, te ga je savjetovao oko uvjeta mira. Hoffmann je, protivno stajali\xc5\xa1tu njema\xc4\x8dkog Glavnog sto\xc5\xbeera, cara savjetovao da se Njema\xc4\x8dka ne \xc5\xa1iri na ra\xc4\x8dun Poljske, koje stajali\xc5\xa1te je car i prihvatio. Hoffmanna je to me\xc4\x91utim dovelo u sukob sa Ludendorffom i Hindenburgom, te se njihovi odnosi nisu popravili \xc4\x8dak i nakon zavr\xc5\xa1etka rata. Kada je ruska delegacija na \xc4\x8delu s Trockim odbila njema\xc4\x8dke uvjeta za sklapanje mira, te prekinula pregovore, Hoffmann je nastavio ratne operacije na Isto\xc4\x8dnom boji\xc5\xa1tu. Njema\xc4\x8dke snage su zauzele Kijev i okupirale Ukrajinu, te do\xc5\xa1le na stotinjak kilometara od Petrograda. Nakon toga su Rusi popustili, te je 3. o\xc5\xbeujka 1918. godine potpisan Brest-Litovski mir. Hoffmann je i nakon potpisivanja mira ostao na Isto\xc4\x8dnom boji\xc5\xa1tu, te je upravljao iskori\xc5\xa1tavanjem prirodnih bogatstava na okupiranim teritorijima.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Hoffmann se u o\xc5\xbeujku 1920. umirovio. O\xc5\xbeenio se slikaricom Corinnom Irenom Hoffmann, te je nastavio \xc5\xbeivjeti u Berlinu. Napisao je memoare u kojima je kritizirao Hindenburga i Ludendorffa koji su si pripisali sve zasluge u pobjedi kod Tannenberga, iako je samo planiranje bilo njegovo djelo._NEWLINE_Max Hoffmann preminuo je 8. lipnja 1927. godine u Bad Reichenhallu u 69. godini \xc5\xbeivota. Pokopan je na berlinskom groblju Invalidenfriedhof.'